b'\n_START_ARTICLE_\nSant Miquel de la Roca\n_START_SECTION_\nDescripci\xc3\xb3\n_START_PARAGRAPH_\nEs tracta d\'un edifici religi\xc3\xb3s d\'estil g\xc3\xb2tic encastat en un penya-segat roc\xc3\xb3s format per roques aglomerades (rierencs) cimentades per materials argilosos i sorrencs de tons rogencs, l\'edifici es troba a la part superior del cingle, elevant-se a gran al\xc3\xa7ada per damunt del Fluvi\xc3\xa0. La construcci\xc3\xb3 est\xc3\xa0 formada per dos voltes apuntades recolzades per una banda a la mateixa roca excavada i per l\'altre a un pany de paret paral\xc2\xb7lel al penya-segat, cadascuna de les voltes delimita un \xc3\xa0mbit separat per un pany de paret perpendicular al mur de fa\xc3\xa7ana i a la roca obert per un arc apuntat fet amb carreus treballats. L\'acc\xc3\xa9s es produeix per un petit i dif\xc3\xadcil corriol que arriba pel costat de llevant. A l\'interior hi ha un pou o cisterna.\n_START_SECTION_\nNot\xc3\xadcies hist\xc3\xb2riques\n_START_PARAGRAPH_\nPossiblement el lloc o empla\xc3\xa7ament de la construcci\xc3\xb3 actual sigui un antic assentament prehist\xc3\xb2ric de gran antiguitat. L\'any 1981 es va procedir el seu desbrossament, tasca que port\xc3\xa0 a terme el grup "Art i treball". En el segle XIV figura com a "capella sancti Michaelis de Rupe, in parrochia de Crespiano". El 1983 es va netejar i arreglar el cam\xc3\xad d\'acc\xc3\xa9s, el mateix que devien utilitzar els monjos en aquest petit monestir constru\xc3\xaft en part dins d\'una balma a 170 m per sobre del nivell del riu._NEWLINE_Est\xc3\xa0 protegida com a B\xc3\xa9 Cultural d\'Inter\xc3\xa8s Local des del 1989.'